《次韵香炉峰为思上人》
明代·南洲法师

昨夜梦还乡，青山苔磴曲。
缘云陟香炉，萝衣溅寒瀑。
落日叫鼪鼯，遥天飞属玉。
前峰半临湖，老骥渴奔谷。
后崦互绵联，群龙争拱伏。
敷敷风外花，薿薿涧中木。
跻险觉伤神，瞩遐况清目。
咫尺接三山，溟波才一掬。
仙人隔微茫，下士空局躅。
石洞綍阴厓，琳宫亘华屋。
禹穴不可探，金书藏剩馥。
流传失其真，遗音竟谁续。
岩阿得禅栖，见客喜能肃。
名缁嗜烟霞，肺腑在林麓。
雨卧杖生鳞，烟吹铛折足。
清钟咽朝霜，忽觉恨鸣速。
惊起窗欲明，寤言黍方熟。
偶披群公诗，如叶大人卜。
咏之昼忘疲，字字恒三复。
搜枯和斯章，祗搅十年读。